ଇଓସିନୋଫିଲିଆ ଏବଂ ଦୈହିକ ଲକ୍ଷଣ ସହିତ ଔଷଧ ଲାଲିମା

ଇଓସିନୋଫିଲିଆ ଏବଂ ଦୈହିକ ଲକ୍ଷଣ ସହିତ ଔଷଧ ଲାଲିମା (ଇଂରାଜୀ ଭାଷାରେ Drug rash with eosinophilia and systemic/ ଡ୍ରେସ/ DRESS) ବା ଡ୍ରେସ ସିଣ୍ଡ୍ରୋମ ଏକ ପ୍ରକାର ସାଂଘାତିକ ପ୍ରତିକ୍ରିୟା ଯାହା କିଛି ନିର୍ଦ୍ଦିଷ୍ଟ ଔଷଧ ପ୍ରତି ହୁଏ । ଏହାର ଲକ୍ଷଣ ମଧ୍ୟରେ ଲାଲିମା, ଜ୍ୱର, ଫୁଲିଯାଇଥିବା ଲିମ୍ଫ ନୋଡ, ରକ୍ତ ଅସ୍ୱାଭାବିକତା (ଉଚ୍ଚ ସ୍ତରର  ଇଓସିନୋଫିଲ, ଅସ୍ୱାଭାବିକ ଲିମ୍ଫୋସାଇଟ୍) ଏବଂ ଅଙ୍ଗ ପ୍ରଦାହ ହୋଇପାରେ । ଔଷଧ ସଂସ୍ପର୍ଶରେ ଆସିବାର ଦୁଇରୁ ତିନି ସପ୍ତାହ ପରେ ଆରମ୍ଭ ହୁଏ ଓ ସାଧାରଣତଃ କିଛି ସପ୍ତାହ ପର୍ଯ୍ୟନ୍ତ ରହିଥାଏ । ରୋଗ ଜଟିଳ ହେଲେ ମାନବ ହର୍ପସ୍ ଭୂତାଣୁ ଏବଂ ଅଟୋଇମ୍ୟୁନ ରୋଗର ପୁନଃ ସକ୍ରିୟ ହୋଇପାରେ ।

ଏହି ଅବସ୍ଥାକୁ ଆଲୋପୁରିନଲ, ବାତରୋଧୀ ଏବଂ ଆଣ୍ଟିବାୟୋଟିକ୍ ଔଷଧ ଆଣିପାରେ । ବେଳେବେଳେ ଅନ୍ୟ ଔଷଧ ଯୋଗୁ ମଧ୍ୟ  ହୋଇପାରେ ଏବଂ କେତେକ କ୍ଷେତ୍ରରେ ଏହାର କାରଣ ଅସ୍ପଷ୍ଟ ରହିଥାଏ । ବିପଦ କାରକ ମଧ୍ୟରେ ଜେନେଟିକ୍ସ ଅନ୍ତର୍ଭୁକ୍ତ ଅଟେ । ରୋଗ ନିର୍ଣ୍ଣୟ ଲକ୍ଷଣ ଉପରେ ଆଧାରିତ ଏବଂ ଲାବୋରେଟୋରୀ ପରୀକ୍ଷାଦ୍ୱାରା ସମର୍ଥିତ ହୁଏ । ଷ୍ଟିଭେନ୍ସ - ଜନସନ ସିଣ୍ଡ୍ରୋମ (SJS), ବିଷାକ୍ତ ଏପିଡର୍ମାଲ ନେକ୍ରୋଲାଇସିସ୍ (TEN) ଏବଂ ତୀବ୍ର ଜେନେରାଲାଇଜଡ୍ ଏକ୍ସାଣ୍ଟେମେଟସ୍ ପୁଷ୍ଟୁଲୋସିସ୍ (AGEP) ସହିତ ଏହା ଭୟଙ୍କର ଚର୍ମ ପ୍ରତିକୂଳ ପ୍ରତିକ୍ରିୟାର (SCARs) ଏକ ରୂପ ।

କାର୍ବାମାଜାପିନ ବ୍ୟବହାର କରିବା ପୂର୍ବରୁ ଏକ ନିର୍ଦ୍ଦିଷ୍ଟ HLA ପ୍ରକାରର ବିପଦ ଥିବା ଜନସଂଖ୍ୟାର ସ୍କ୍ରିନିଂ କରିବାକୁ ପରାମର୍ଶ ଦିଆଯାଏ, ଯଦି ସକରାତ୍ମକ ପରୀକ୍ଷା ଫଳ ଆସେ ତେବେ ତାକୁ   ରୋକିବା ପାଇଁ ଏହାର ବ୍ୟବ‌ହାରକୁ ଏଡ଼ାଇ ଦିଆଯାଏ । ଚିକିତ୍ସା ଆପତ୍ତିଜନକ ଔଷଧ ବନ୍ଦ କରିବା ଏବଂ ସହାୟକ ଯତ୍ନ ପ୍ରଦାନ କରାଯାଏ । ଗୁରୁତ୍ୱପୂର୍ଣ୍ଣ ରୋଗରେ ସିଷ୍ଟମିକ୍ କର୍ଟିକୋଷ୍ଟିରଏଡ୍ ବ୍ୟବହାର କରାଯାଇପାରେ; ତେବେ ଏହିପରି ବ୍ୟବହାର ପାଇଁ ଉଚ୍ଚମାନର ପ୍ରମାଣର ଅଭାବ ଅଛି । କିଛି ସପ୍ତାହରୁ କିଛି ମାସ ମଧ୍ୟରେ ଅଧିକାଂଶ ସଂପୂର୍ଣ୍ଣ ସୁସ୍ଥ ହେଉଥିବା ବେଳେ ମୃତ୍ୟୁ ହେବାର ଆଶଙ୍କା ପ୍ରାୟ ୧୦% ରହେ । 

ଡ୍ରେସ ସିଣ୍ଡ୍ରୋମ ଏକ ବିରଳ ଅବସ୍ଥା ଯାହା ବର୍ଷକୁ ପ୍ରାୟ ୧୦୦,୦୦୦ ଲୋକଙ୍କ ମଧ୍ୟରୁ ଜଣଙ୍କୁ ପ୍ରଭାବିତ କରିଥାଏ |  ଯେଉଁମାନେ ବାତରୋଧୀ ଔଷଧ ନିଅନ୍ତି ସେମାନଙ୍କ ମଧ୍ୟରୁ ପ୍ରାୟ ୧୦,୦୦୦ ଲୋକରେ ଜଣେ ପ୍ରଭାବିତ ହୁଏ । ପୁରୁଷ ଏବଂ ମହିଳା ସମାନ ଭାବରେ ପ୍ରଭାବିତ ହୁଅନ୍ତି । ସାମ୍ପ୍ରତିକ ଶବ୍ଦ ୧୯୯୬ ମସିହାରେ ବ୍ୟବହୃତ ହେଲା; ଯଦିଓ ୧୯୪୦ ଦଶକରେ ପ୍ରଥମେ ବର୍ଣ୍ଣନା କରାଯିବା ପରଠାରୁ ଏହି ଅବସ୍ଥା ଅନ୍ୟାନ୍ୟ ନାମଦ୍ୱାରା ଜଣାଶୁଣା ଥିଲା ।

 ଆଧାର 

Category:ଚିକିତ୍ସା ବିଜ୍ଞାନ
Category:Translated from MDWiki